Eins og Viðskiptablaðið greindi frá síðastliðinn fimmtudag keypti Straumur fjárfestingarbanki 9,99% hlut af hollenska félaginu Manastur Holding B.V. og 9,54% hlut af breska félaginu Linley Limited í MP banka . Eignarhlutur Straums verður því samtals 19,53% , en kaupin bíða nú samþykkis frá Fjármálaeftirlitinu . Í Viðskiptablaðinu þann 7. apríl 2011 var greint frá því hverjir eigendur Manastur Holding B.V. og Linley Limited væru . Eigandi Manastur B.V. er Joe Lewis , eigandi enska knattspyrnuliðsins Tottenham . Hann er í 308. sæti á lista Forbes yfir ríkustu einstaklinga heims . Eigur hans eru metnar á 4,2 milljarða breskra punda og er hann meðal annars stærsti einstaki eigandi Tavistock Group , sem á meira en 175 fyrirtæki í yfir 15 löndum . David Rowland er einn eigenda Linley Limited . Rowland bauðst staða gjaldkera breska Íhaldsflokksins árið 2010 , sem hann afþakkaði eftir að fjölmiðlar höfðu gert viðskiptahætti hans að umtalsefni . Hann keypti Kaupþing í Lúxemborg eftir að hann féll og nefndi hann Banque Havilland .